Paolo Bonolis

Paolo Bonolis, (Roma, 14 de zunjo 1961), el ze un condutor tełevizivo itałian.

El ga conduzesto arcuanti programi de suceso par łe redi Rai e Mediaset, vantando ła condusion e ła diresion artìstega de'l Festival de Sanremo 2005 e 2009.

In conpanjìa de'l só amigo e cołega de łaoro Luca Laurenti, co el cuało el cołabora da'l 1991, el forma una de łe copie pì amàe de ła tełevizion italiana.
A'l 2019 el ze tra i condutori pì pagài de ła tełevizion itałiana (insieme a Maria De Filippi e a Gerry Scotti), łigà a Mediaset co un contrato de sirca 10 miłioni de euro a l'ano.

 I ezordi in Rai e i primi varietà a Mediaset 
El ga scominsià ła só cariera inte'l 1980 in Rai, co ła condusion, a 19 ani, de'l programa par tozi 3, 2, 1... contatto!.

El 13 setenbre 1982 el ze pasà so ła nomenata emitente privàda Italia 1, indove che'l ga intratenjùo, par tuti i ani otanta, i putełi co Bim bum bam, programa de cartoni anemài; a'l prinsìpio el jera afiancà da Licia Colò e drioman, da'l 1985, da Manuela Blanchard Beillard, ze restài inpresi inte ła memoria popołar partegołarmente i siparieti che i gaveva come protagonista el condutor e Uan, putinòto/mascotte de Italia 1 che'l raprezentava un can roza parlante. Inte ła stajon 1989/1990 inazonta, el ga ciapà parte, insenbre al cast de ła trazmision, al varietà de prima serada de Canale 5 Sabato al circo.

El ga łasà Bim bum bam inte'l 1990, par condur sensa masa fortuna inte l'autun de cuel'ano el quiz Doppio slalom, in onda so Canale 5. Da'l 7 zenaro a'l 28 zunjo 1991 el ga conduzesto Urka!, in onda so Italia 1, trazmision a metà tra zogo a quiz e intratenimento par tozi cui ga partesipà anca par ła prima volta Luca Laurenti, so frecuente partner in tełevizion. Inte l'istà de'l steso ano el ga prezentà anca el varietà Sei un fenomeno, dove venjiva iłustràe inpreze e primati stranbi. Inte ła stajon 1991/1992 el ga prezentà el cotenjidor domenegałe Domenica italiana, durà soło poche pontade, e el ga ezordìo in prima serada a'l fianco de Carlo Pistarino in Occhio allo specchio!, trazmision insentrada so łe candid camera andada in onda inte ła verta de'l 1992.

Ła note de'l 30 marso 1992, a'l fianco de Anna Praderio, el ga comentà par Canale 5 Ła sarimonia de consenja dei Oscar, mentre insieme co Jo Squillo, Ła sera de'l 29 magio de'l steso ano, el ga prezentà Ła serada spesiałe Caccia al ladro, in onda in prima serada senpre so Canale 5. Inte l'istà de'l 1992 el ga conduzesto Bulli & pupe, co Antonella Elia e algune de łe toze de Non ze la Rai, programa che'l ga redità inte ła stajon 1992/1993 da Enrica Bonaccorti e che el ga conduzesto da'l 14 setenbre 1992 a'l 3 łujo 1993. El ga conduzesto inazonta un spesiałe de Cao de l'ano de Canale 5, co na pontada spesiałe de'l varietà zornałier, andada in onda ła note de San Silvestro.

Inte l'istà 1992 el ga anca prezentà, insieme a Federica Moro, el Festival intarnasionałe Stełe de'l sirco'. Inte'l 1993 el ga conduzesto el varietà estivo de poco suceso Belli freschi, mentre in autun el ga conduzesto ła segonda edision de Occhio allo specchio!.

 I varietà in Rai: I cervelloni e Beato tra le donne 

Inte'l zenaro 1994 el ze tornà in Rai, indove che'l ga conduzesto in prima serada so Rai 1 I cervelloni. Espariensa ripetùa co suceso anca inte'l 1995 e 1996. Inte łe istà de'l 1994 e 1995 el ga prezentà senpre par Rai 1 el show Beato tra le donne, co ła cołaborasion de Martufello. El programa el ze stà seguìo acuizìo da Mediaset dove che  el ze stà proponesto par racuante edision, algune conduzeste senpre da Bonolis.

Inte'l fratenpo el ga anca prezentà ła prima edision de'l varietà Fantastica italiana, ndà in onda da'l 3 desenbre 1995 par dieze pontade e el ze stà, durando ła mèdema stazon, inte ła roza dei condutori de'l quiz preserałe de Rai 1 Luna Park e de'l zogo La zingara, tuti do ideài da Pippo Baudo.

Par ła Rai inazonta el ga conduzesto anca tre edision de Miss Italia inte el mondo, tra el 1994 e el 1996.

 El suceso a Mediaset: Tira & Molla, Ciao Darwin e Chi ha incastrato Peter Pan? 

Paolo Bonolis e Michelle Hunziker a ła condusion de I cervelloni inte'l 1996 El 1º de otobre 1996 el ze tornà a Mediaset, par conduzer el quiz preserałe de Canale 5 Tira & Molla, programa ideà da Corrado e conduzesto insieme co Laurenti ed Ela Weber, che'l ga otenjesto un bon suceso. El zogo el ze ndà in onda par do edision fin a'l 27 de zunjo 1998. Senpre inte l'autun de'l  1996 Bonolis el ga reprendesto ła condusion de Beato tra le donne, format za da łu prezentà par do edision estive in Rai e proseguìo soto ła guida fin a'l desenbre 1997. El suceso dei do programi ga portà Bonolis a vinsere el Telegatto 1997 e 1998 come "Personazo de l'ano". In 'sti ani el ga prezentà Il gatto e la volpe, n'altro programa ideà da Corrado, in onda da'l 25 de marso a'l 27 de majo 1997 e prezentà insenbre co Laurenti. El ga prezentà anca Un disco per l'estate inte'l 1997, 1998 e 1999.

El 3 de otobre 1998 el ze rivà a ła prima serada de'l sabo sera de Canale 5 insieme a Luca Laurenti par prezentar el varietà Ciao Darwin. El suceso de ła trazmision ła ga portà a ła vitoria de un Telegatto inte'l 1999. El programa el ga otenjesto un grando rescontro de pùblego e el ze stà reproponesto in nantre do edision da'l 25 de setenbre 1999 a'l 15 de zenaro 2000 e da'l 30 de setenbre a'l 23 de desenbre 2000, riusindo a tenjir testa in ascolti ai programi Rai abinài a ła Łotarìa. Dal 2 de apriłe al 14  de majo 1999 e da l'11 de marso al 6 de majo 2000 el ga conduzesto Chi ha incastrato Peter Pan?, programa indove un grupo de putełi se confrontava co personaji conosùi del mondo del spetàcoło e co'l mondo dei grandi e ła sosietà.

 Ła condusion e diresion artìstega de'l Festival de Sanremo 2009 e Avanti un altro! 

Vien cusì afidada a Bonolis ła condusion e ła diresion artìstega de'l Festival de Sanremo 2009, coadiuvà da Luca Laurenti, inte'l febraro 2009. El condutor el torna cuindi a calcar el palco de l'Ariston e el otien un bon suceso, asé infarior parò a cueło otenjùo inte'l 2005; A desta scandało el conpenso de oltra 1 miłion de euro rechiesto e otenjùo da'l condutorÈ polemica sul compenso di Bonolis per Sanremo "È troppo un milione di euro" .

L'autun de'l 2009 el senja el ritorno de Bonolis a ła condusion de programi par Mediaset, co un contrato che'l ło łiga a l'azienda par almanco do ani. El ritorno so łe reti de'l Biscione el vien senjà da'l ritorno, a nove ani da l'ezordio de ła trazmisione, de Chi ha incastrato Peter Pan? da'l 7 otobre a'l 25 novenbre 2009, i cui protagonisti i ze senpre i putełi; el programa el cata el suceso de'l pùblego. Inte ła segonda parte de ła stazon el condutor el ze invese inpenjà inte ła repropozision de Ciao Darwin in onda in prima serada da'l 19 marso a'l 21 majo 2010. El 16 febraro 2010 in azonta el verze insenbre a Luca Laurenti ła prima serada de'l Festival de Sanremo 2010, cueł'ano prezentà da l'amiga Antonella Clerici. Da'l 7 otobre a'l 25 novenbre el torna a'l timone, par ła cuarta volta, de'l varietà Chi ha incastrato Peter Pan?, bisando i boni rezultadi de l'ano presedente. Da'l 27 marso a l'8 majo 2011, daspò tre ani da l'ùltema edision, el condutor el torna in video co'l talk show Il senso della vita'', 'sta volta reproponesto in prima serada, senpre in copia co Luca Laurenti. Tutavia, pur otenjendo un bon riscontro da parte de ła critica, el programa el otien ezigui rezultadi de ascolto.

 Notasion 

Categoria:Condutori tełevixivi itałiani